#Woordwarrel Afrikaans# – Perdebytjie se nes
Posted on November 4, 2021 by perdebytjie
Gaan gerus verby…
Vandag se uitdaging gaan oor sintuiglike ervarings wat mens kry, by aanskoue van sekere sinne en woorde soos hier gesien…
Deesdae is hierdie tipe geskrifte oral te sien. Dis op kussingslope, vadoeke, tafelmatjies, gordyne, beddegoed, breekware en alles en nog wat.
Die eerste beeld wat by my opkom, is 'n besoek aan 'n plaasstalletjie. Dis waar mens gewoonlik afkom op allerhande kaggelkakkies en snuisterye met hierdie soort skryfsels op.
Onmiddellik word my reuksintuie geprikkel, want sulke stalletjies is meestal ook die tuiste van geelvetbiltong, melktert, vars gebakte brood, karringmelkbeskuit, tabak, rooibostee en sommer net muwwigheid vanweë ou gemorsies wat oral opgehang en uitgestal word. Die verskillende geure rakel diep emosies uit die onderbewussyn op.
Die prentjie van die windpomp wek 'n soort nostalgie op, wat moeilik is om te beskryf. Ek hoor weer die gekap van die windpomp se stang, soos wat dit meedoeënloos suig en trek om 'n dik straal brakwater in die opgaardammetjie uit te spoeg. Die ruisgeluid van die wind deur die wiel se vinne, bring 'n opgewondenheid. Die water word diep uit die aarde gesuig…water is lewe! Daar skiet ook herinneringe op van stories, van 'n kristalversamelaar, wat die kosbare klippies aan die wiel vasgemaak het, sodat dit so saam met die windpomp se draai-draai, blink geskuur kon word….'n boer maak 'n plan!
Hoe meer siele, hoe meer vreugde, wek verlangens na warm somervakansies met familie en vriende, hopscotch op 'n plaasstoep en 'n oupa wat brommend sy kop skud oor die kinders wat so baklei tydens die speletjie. Hierdie oupa het hopscotch se naam gepas verander na "stry-stry".
Droom groot, het nog nooit 'n indruk op my gemaak nie, want uit ervaring het ek geleer, drome kan misleidend wees en die aandag van die werklikheid aftrek. Dis 'n ietwat siniese kyk na die lewe, maar die realiteit is nie gekoppel aan drome nie.
Pannekoek…o pannekoek! Ek wil jou lof besing. Hoeveel miljoene pannekoeke is al gebak om liefdadigheid te ondersteun? Na die tweede Anglo-Boere-Oorlog, moes mense self inspring om uit te styg bo die ruïnes van 'n verskroeide aarde. Verenigings soos die ACVV en VLU is op die been gebring, om die geweldige armoede die hoof te bied. Hier het die bak van pannekoek 'n groot rol gespeel.
Dis ons manier van saamwerk met 'n eenvoudige resep. Die gesis van gasstofies en kwetterende stemme, voer my terug na kermis- en kerkbasaardae, waar ek self ure lank dieselfde bewegings moes uitvoer… olie vir smeer, koppie deeg in die pan, wag tot dit lostrek van die kante, spaan in die hand, draai dit om. Wees soms oulik en gooi dit met 'n boog in die lug… net die heel vernuftiges het goeie vangskote! Dan kom die lipleklekker kaneelsuiker by en siedaar, 'n opgerolde ronde matjie vol soete liefde.
Koeksisters het my ontbloot as die heel vrotste bakster tydens my dae by die Vroue Landbou-unie. Tot vandag toe, is ek sku vir bak en kosmaak. Niks keer my egter om my tande weg te slaan in 'n krakerige koeksister, wat drup van die stroop en 'n absolute gevoel van behaaglikheid tot diep in die sinapses van my brein, laat opwel.
Dankbaarheid, vriendskap en kalmte, gaan hand aan hand om mens te laat besef, dat die lewe nie bestaan uit reusagtige oomblikke nie, maar dat dit die basiese eenvoudige dinge is, wat geluk bring. Mag ons dit nooit vergeet nie.
30 Replies to "#Woordwarrel Afrikaans#"
Ik kan toch altijd zo genieten van dat sappige Suid-Afrikaans.💙
Ik vind het geweldig dat er zich in onze Geloofs-Gemeenschap ook een ingeweken Zuid-Afrikaan heeft aangesloten.
Nu lees ik die mooie taal niet alleen meer, maar kan ze ook beluisteren.
Dankie Theo. Dis vir my so lekker om te weet, dat ons mooie taal soveel van Vlaams en Nederlands oorgeneem het en dat ons mekaar goed kan verstaan. Dankie dat jy kom lees het. Ek waardeer dit geweldig.
"Dankbaarheid, vriendskap en kalmte, gaan hand aan hand om mens te laat besef, dat die lewe nie bestaan uit reusagtige oomblikke nie, maar dat dit die basiese eenvoudige dinge is, wat geluk bring. Mag ons dit nooit vergeet nie." Hoe mooi dat jy dit so saamvat. Die dinge wat ons sien,hoor, proe, ruik en voel wat ons onthoue en saamwees bind.
Jy het my nou lekker diep laat dink. Ek moet sê die woordwarrel stimuleer weer my muse.
Dan is ek bly. 💟
Jy het jou sintuiglike waarnemings so mooi neergeskryf, Dina, dit het vir my gevoel asof ek langs jou staan daar by die padstalletjie en al die reuke en smake ook beleef. Die kaggelkakkies, ja … iets waarna ek graag kyk, maar wat ek nie in my huis wil hê nie. Ek is nie juis 'n tuisteskepper nie en sal struikel en val oor al die "goedjies" soos my man dit noem. "My ou tantes was almal sulke goedjies-mense" sê hy altyd. Ek het lekker gelees.
Ek haat kaggelkakkies, maar soms net soms is ek in die versoeking… dis mos soos daardie bekers waarvan ek vir julle vertel het… toe laat val manlief dit stukkend met die kar afpakslag. Ek is nou nog vies.
Hahaha, snaaks hoe 'n mens dit half teen jou wil koop en dan so geheg raak aan die "goedjies".
Dag Sis. Hoe raat je? (Forget my spelling and grammar) I've been out of blogging for a little while. Connecting again. I hope you and yours are well.
Hi Brian, I have also been scarce on the blogs. Happy to see you here. We are well and things are getting more "normal".
Edgng towards "normal" is good. Slowly but slowly… 🙏🏻🌹
Nostalgies… Vat my ook op vêr paaie terug. Na 'n tyd wat mense nog kon stilstaan en ruik, in neem. Ek hoor die besig wees, lag en gesels van die tonele wat jy beskryf. Goed gedoen Bytjie
Jy het alles nou so mooi beskryf Bytjie. Kan die prentjies sien. Daardie koeksisters laat my mond water.
Dankie Kameel. Ek is bly jy het dit geniet.
'Kaggelkakkies' is 'n nuwe woord – en 'n goeie woord – vir my. Dankie hiervoor! Ek het jou beskrywings baie geniet.
Dankie Anne, ek is bly jy het dit geniet.
Jy het nou beslis ge"show" en nie net ge"tell" met hierdie mooi skryfsel van jou. Jy is beslis baie vaardig met woorde. Dit gee my ook verlange na al daardie dinge wat mens vroeër so gedoen het.
Dankie vir die kompliment, Ineke. Ek is bly jy het my skryfsel geniet.
Gladnie besef dis alweer die nuwe woordwarrel nie.
Heel fijn dat je het lof van de Pannenkoek wil bezingen, dank je wel :).
Ek het spesiaal aan jou gedink.😀
Hoe tof, dankiewel!!
Aaaa…..oannekiwj, kieksisters, beskuit, geure! Ek het so lekkee gelees.
Dankie Seegogga. Dis lekker as jy inloer.
En daar is ek weer ses jaar oud……en herleef ek my eie sintuie..Ek moet sê dat ek een van daai min is wat kaggelkakkies aanhou….dankie..dis mooi nostalgie
Sien nou eers ek het jou nie geantwoord nie. Dankie vir inloer.Fluister…ek het heelwat kaggelkakkies!😄😄